*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Adresācijas noteikumi**

Izdoti saskaņā ar Administratīvo

teritoriju un apdzīvoto vietu likuma

17. panta ceturto daļu un

piektās daļas 1. un 2. punktu

**I. Vispārīgie jautājumi**

1. Noteikumi nosaka:

1.1. adresācijas sistēmas pamatprincipus, adrešu piešķiršanas un Valsts adrešu reģistra, tai skaitā adrešu klasifikatora (turpmāk – klasifikators) uzturēšanas kārtību, kā arī informācijas reģistrācijas un aprites kārtību;

1.2. Valsts adrešu reģistra datu pieprasīšanas un izsniegšanas kārtību, kā arī bez maksas un par maksu izsniedzamo datu apjomu un veidu;

1.3. personas, kuras maksā Valsts zemes dienestam par Valsts adrešu reģistra datu sagatavošanu un izsniegšanu normatīvajos aktos noteiktajā apmērā.

2. Adresācijas objekts ir:

2.1. republikas pilsēta;

2.2. novads;

2.3. novada pilsēta;

2.4. novada pagasts;

2.5. ciems;

2.6. iela (arī laukums);

2.7. viensēta;

2.8. dzīvošanai, saimnieciskai, administratīvai vai publiskai darbībai paredzēta ēka (turpmāk – ēka);

2.9. zemes vienība, uz kuras ir atļauts būvēt šo noteikumu 2.7. un 2.8. apakšpunktā minētos objektus (turpmāk – apbūvei paredzēta zemes vienība);

2.10. telpu grupa.

3. Adrese ir šo noteikumu IV nodaļā noteiktajā secībā sakārtotu nosaukumu un numuru – adreses elementu – kopa, kas nodrošina adresācijas objekta atrašanās vietas noteikšanu valstī un ko reģistrē Valsts adrešu reģistra informācijas sistēmā (turpmāk – adrešu reģistrs).

4. Adrešu reģistrs ir valsts informācijas sistēma, kuras pārzinis un turētājs ir Valsts zemes dienests.

5. Adrešu reģistrā reģistrē šādu informāciju par adresācijas objektu:

5.1. adresācijas objekta tips;

5.2. adresācijas objekta nosaukums vai numurs, saglabājot vēsturisko nosaukumu vai numuru, ja ir notikusi nosaukuma vai numura maiņa;

5.3. no pašvaldības domes vai pašvaldības kompetentās institūcijas saņemta informācija par adresācijas objekta alternatīvo nosaukumu, ja vienlaikus ar oficiāli apstiprināto nosaukumu lieto citu nosaukumu;

5.4. adresācijas objekta statuss – eksistējošs vai likvidēts;

5.5. adresācijas objekta izveidošanas vai pirmreizējās reģistrācijas datums, ja nav zināms precīzs adresācijas objekta izveides datums, un likvidācijas datums, ja adresācijas objekts beidzis pastāvēt;

5.6. adresācijas objekta apstiprinājuma pakāpe:

5.6.1. oficiāls apstiprinājums, ja par adresācijas objekta reģistrāciju vai datu aktualizāciju iesniegts normatīvajos aktos norādītais dokuments un adrešu reģistrā reģistrēta šo noteikumu 5.7. apakšpunktā minētā informācija;

5.6.2. daļējs apstiprinājums, ja par adresācijas objekta reģistrāciju vai datu aktualizāciju iesniegts pašvaldības domes vai pašvaldības kompetentās institūcijas cita veida rakstisks tā pastāvēšanas apliecinājums;

5.6.3. citu valsts informācijas sistēmu apstiprinājums, ja dati par adresācijas objektu iegūti no citām valsts informācijas sistēmām;

5.7. informācija par dokumentu, saskaņā ar kuru veikta adresācijas objekta reģistrācija vai datu aktualizācija, norādot dokumenta autora nosaukumu, datumu, veida nosaukumu un numuru, ja tāds ir;

5.8. administratīvo teritoriju un teritoriālo vienību klasifikatora kods šo noteikumu 2.1., 2.2., 2.3. un 2.4. apakšpunktā minētajiem adresācijas objektiem;

5.9. pasta indekss šo noteikumu 2.7., 2.8. un 2.9. apakšpunktā minētajiem adresācijas objektiem;

5.10. pazīme "plānota adrese" šo noteikumu 2.7., 2.8. un 2.9. apakšpunktā minētajiem adresācijas objektiem līdz kadastra objektu reģistrācijai Nekustamā īpašuma valsts kadastra informācijas sistēmā (turpmāk – Kadastra informācijas sistēma);

5.11. pazīme "adrese bez ēkas" šo noteikumu 2.9. apakšpunktā minētajiem adresācijas objektiem līdz ēku reģistrācijai Kadastra informācijas sistēmā;

5.12. adresācijas objektu telpiskie attēli Latvijas ģeodēziskajā koordinātu sistēmā, attēlojot šādus grafiskos objektus:

5.12.1. šo noteikumu 2.1., 2.2., 2.3., 2.4. un 2.5. apakšpunktā minēto adresācijas objektu robežas;

5.12.2. šo noteikumu 2.6. apakšpunktā minēto adresācijas objektu viduslīnijas;

5.12.3. šo noteikumu 2.7., 2.8. un 2.9. apakšpunktā minēto adresācijas objektu punktus.

6. Papildus adresācijas objektiem adrešu reģistrā reģistrē informāciju par valsts autoceļiem un pašvaldību ceļiem, norādot to nosaukumus un numurus, ja tādi ir, kā arī valsts autoceļu un pašvaldību ceļu ass līnijas.

**II. Adresācijas sistēmas pamatprincipi**

7. Adresācijas sistēma ir adreses un tās elementu veidošanas, piešķiršanas, maiņas, likvidācijas, adreses pieraksta formas precizēšanas un adreses pieraksta kārtība.

8. Adresācijas sistēmai piemēro šādus pamatprincipus:

8.1. administratīvajā teritorijā adrese nedrīkst atkārtoties;

8.2. katram adresācijas objektam (funkcionāli saistītam objektu kopumam) piešķir vienu adresi;

8.3. adresācijas objekta nosaukumu veido atbilstoši Valsts valodas likumā noteiktajām prasībām un normatīvajiem aktiem vietvārdu informācijas jomā;

8.4. viena adreses elementa garums nepārsniedz 40 rakstzīmes;

8.5. ciema, viensētas, ēkas un apbūvei paredzētas zemes vienības nosaukumā nedrīkst izmantot vārdu savienojumu, kas satur fiziskas personas vārdu un uzvārdu un informāciju par saimnieciskās darbības formu;

8.6. adresācijas objektu numuros izmanto naturālus skaitļus, kas pierakstīti ar arābu cipariem.

**III. Adreses piešķiršanas, maiņas un likvidēšanas, kā arī pieraksta formas precizēšanas kārtība**

9. Pašvaldības domei vai pašvaldības kompetentai institūcijai bez personas piekrišanas, izvērtējot konkrēto situāciju, ir tiesības piešķirt adresi, ja adrese adresācijas objektam nav piešķirta, un mainīt, likvidēt vai precizēt adreses pieraksta formu, ja reģistrētā adrese neatbilst šajos noteikumos minētajām prasībām.

10. Piešķirot, mainot vai likvidējot adreses, pārbauda adrešu reģistrā reģistrētos datus un Kadastra informācijas sistēmas datus.

11. Pilsētu un ciemu teritorijās ielai pēc tās izbūves piešķir nosaukumu saskaņā ar teritorijas plānojumu, detālplānojumu vai zemes ierīcības projektu.

12. Apbūvei paredzētai zemes vienībai adresi piešķir līdz būvprojekta saskaņošanai. Ja nepieciešams, adresi apbūvei paredzētai zemes vienībai var piešķirt, jau veidojot jaunu zemes vienību.

13. Apbūvei paredzētai zemes vienībai adresi saglabā līdz ēkas reģistrācijai Kadastra informācijas sistēmā. Apbūvei paredzētas zemes vienības adresi Kadastra informācijas sistēmā dzēš, ja uz zemes vienības reģistrē ēku.

14. Ja apbūvei paredzētai zemes vienībai adrese ir piešķirta:

14.1. pirmajai ēkai, kas tiek būvēta vai ir uzbūvēta uz apbūvei paredzētas zemes vienības, un ar to funkcionāli saistītajām ēkām saglabā zemes vienībai piešķirto adresi;

14.2. katrai nākamajai ēkai un ar to funkcionāli saistītajām ēkām, kuras būvēs vai ir uzbūvētas uz apbūvei paredzētas zemes vienības, izvērtējot konkrēto situāciju, piešķir jaunu adresi.

15. Ja uz apbūvei paredzētas zemes vienības atrodas vairākas funkcionāli nesaistītas ēkas, katrai ēkai un ar to funkcionāli saistītajām ēkām piešķir atsevišķu adresi neatkarīgi no tā, vai ēkas ir viena īpašnieka vai vairāku īpašnieku īpašumā (valdījumā).

16. Pilsētu un ciemu teritoriju daļās, kur ir ielas, apbūvei paredzētai zemes vienībai vai ēkai piešķir numuru ar piesaisti ielas nosaukumam. Pilsētu un ciemu teritoriju daļās, kur nav ielu, līdz ielu izbūvei vai, ja brauktuvei noteikts ceļa statuss, apbūvei paredzētai zemes vienībai adresi var nepiešķirt, bet ēkai saglabā vai piešķir nosaukumu kā adreses elementu. Divu mēnešu laikā pēc ielu izveides un nosaukumu piešķiršanas tām pašvaldības dome vai pašvaldības kompetentā institūcija pieņem lēmumu par iepriekš piešķirto adrešu maiņu, apbūvei paredzētas zemes vienības vai ēkas nosaukumu aizstājot ar numuru un piesaistot to ielas nosaukumam.

17. Novadu un novadu pagastu apvidos, kas atrodas ārpus ciemiem, apbūvei paredzētai zemes vienībai, viensētai vai ēkai piešķir nosaukumu kā adresācijas elementu.

18. Apvienojot divas vai vairākas ēkas vienā ēkā, saglabā nosaukumu vai numuru, kas piešķirts vienai no apvienotajām ēkām.

19. Pilsētās un ciemos apbūvei paredzētu zemes vienību un ēku numurus piešķir šādā kārtībā:

19.1. ielās – no ielas sākuma augošā secībā, sākot numerāciju ar pirmajiem cipariem, virzienā no apdzīvotās vietas centra uz nomali vai no galvenās ielas uz nomali, ielas kreisajā pusē piešķir nepāra numurus, labajā pusē – pāra numurus;

19.2. laukumos – nepāra un pāra numurus augošā secībā, sākot numerāciju ar pirmajiem cipariem;

19.3. ja apbūve iespējama tikai vienā ielas pusē, – nepāra vai pāra numurus augošā secībā, sākot numerāciju ar pirmajiem cipariem.

20. Lai izvairītos no iepriekš piešķirtu numuru atkārtošanās, pašvaldība savā teritorijā, piemērojot vienotu praksi, apbūvei paredzētas zemes vienības vai ēkas numuru papildina ar vienu no šādiem adreses papildelementiem:

20.1. latviešu alfabēta lielo burtu (bez diakritiskām zīmēm);

20.2. mazo burtu "k" un defisi. Aiz defises norāda korpusa numuru.

21. Pilsētu un ciemu teritoriju daļās, kur ir ielas, apbūvei paredzētai zemes vienībai vai ēkai numuru piešķir, ņemot vērā tuvāko ielu vai ielu, no kuras iespējams pie ēkas piekļūt ar transportu, ko nosaka, izvērtējot konkrēto situāciju.

22. Uzņēmumu un rūpnieciskās apbūves slēgtajās (norobežotajās) teritorijās apbūvei paredzētai zemes vienībai vai ēkai adresi piešķir, ņemot vērā ielu, no kuras ir nodrošināta galvenā piekļuve teritorijai, neatkarīgi no tā, vai ēkas atrodas pie vienas vai pie vairākām ielām. Ja uzņēmumu vai rūpnieciskās apbūves slēgtajā teritorijā atrodas vairāki adresācijas objekti, pašvaldība, izvērtējot konkrēto situāciju, var piešķirt adresi, papildinot ēkas numuru ar mazo burtu "k" un defisi. Aiz defises norāda korpusa numuru.

23. Ja apbūvei paredzēta zemes vienība vai ēka atrodas pie ielas, kas ir divu administratīvo teritoriju robeža, pašvaldības savstarpēji saskaņo numuru piešķiršanas kārtību.

24. Pašvaldība izvērtē nepieciešamību piešķirt numuru nedzīvojamo telpu grupai. Telpu grupu numerācijas kārtību nedzīvojamās ēkās nosaka tās īpašnieks (valdītājs) vai īpašnieki (valdītāji), savstarpēji vienojoties.

25. Numuru telpu grupai pašvaldības dome vai pašvaldības kompetentā institūcija piešķir, pieņemot ēku ekspluatācijā un pamatojoties uz būvprojektā norādīto informāciju, ja tā atbilst šajos noteikumos minētajām prasībām.

26. Ja telpu grupai numurs nav piešķirts un par ēku nav saglabājušies ēku raksturojoši dokumenti, pašvaldības dome vai pašvaldības kompetentā institūcija numuru telpu grupai piešķir, pamatojoties uz ēkas īpašnieka (valdītāja) sniegto informāciju. Pašvaldības dome vai pašvaldības kompetentā institūcija var pieprasīt no ēkas īpašnieka (valdītāja) telpu grupas numura apstiprināšanai nepieciešamo informāciju.

27. Numurus telpu grupām piešķir, sākot no ēkas kreisās malējās kāpņu telpas augošā secībā no zemākā stāva uz augstāko stāvu. Ēkā, kuru veido telpu grupas ar izeju uz āru, numurus telpu grupām piešķir, sākot no ēkas kreisās malas augošā secībā uz ēkas labo malu. Vienā ēkā telpu grupas numuri nedrīkst atkārtoties. Lai izvairītos no iepriekš piešķirtu numuru atkārtošanās, telpu grupas numuru papildina ar latviešu alfabēta lielo burtu (bez diakritiskām zīmēm).

28. Telpu grupai, kas veidota:

28.1. apvienojot vairākas telpu grupas, saglabā numuru, kas piešķirts vienai no apvienotajām telpu grupām. Pārējo ēkas telpu grupu numerāciju nemaina;

28.2. atdalot to no citas telpu grupas, atdalītajai telpu grupai piešķir numuru, kas bija noteikts esošai telpu grupai, papildinot to ar latviešu alfabēta lielo burtu (bez diakritiskām zīmēm). Pārējo ēkas telpu grupu numerāciju nemaina.

29. Ja ēku veido viena telpu grupa, telpu grupai numuru nepiešķir.

30. Koplietošanas telpu grupai numuru nepiešķir.

31. Lēmumā par adreses piešķiršanu pašvaldības dome vai pašvaldības kompetentā institūcija norāda:

31.1. adresācijas objekta atbilstību konkrētam šo noteikumu 2. punkta apakšpunktam;

31.2. hierarhiski augstākos adresācijas objektus;

31.3. ēkas un ar to funkcionāli saistīto ēku, apbūvei paredzētas zemes vienības un telpu grupas kadastra apzīmējumu, ja tāds ir.

32. Lēmumā par adreses maiņu pašvaldības dome vai pašvaldības kompetentā institūcija norāda:

32.1. adresācijas objekta atbilstību konkrētam šo noteikumu 2. punkta apakšpunktam;

32.2. hierarhiski augstākos adresācijas objektus;

32.3. līdzšinējo adresācijas objekta nosaukumu vai numuru;

32.4. jauno adresācijas objekta nosaukumu vai numuru;

32.5. adresācijas objekta kodu adrešu klasifikatorā;

32.6. adresācijas objekta kadastra apzīmējumu, ja tāds ir.

33. Beidzot pastāvēt adresācijas objektam, izņemot telpu grupu, pašvaldības dome vai pašvaldības kompetentā institūcija pieņem lēmumu par adreses likvidēšanu. Ja beidz pastāvēt telpu grupa, telpu grupas adresi dzēš no adrešu reģistra bez lēmuma pieņemšanas par adreses likvidēšanu.

34. Lēmumam par ciema statusa atcelšanu apdzīvotai vietai, kā arī par ciema vai novada teritoriālā iedalījuma vienību robežas grozīšanu pievieno sarakstu ar ciemam vai novada teritoriālā iedalījuma vienībai piesaistīto viensētu, ēku vai apbūvei paredzētu zemes vienību jaunajām adresēm.

35. Ja nekustamā īpašuma sastāvā visiem esošajiem adresācijas objektiem adrese Kadastra informācijas sistēmā ir reģistrēta, tad nekustamā īpašuma nosaukumu (kas nav adrese) Kadastra informācijas sistēmā dzēš.

36. Grafisko pielikumu pievieno:

36.1. lēmumam par nosaukuma piešķiršanu ielai vai laukumam – attēlojot ielas vai laukuma telpisko novietojumu;

36.2. lēmumam par adreses piešķiršanu viensētai, ēkai, apbūvei paredzētai zemes vienībai – attēlojot viensētas, ēkas vai apbūvei paredzētas zemes vienības telpisko novietojumu. Grafisko pielikumu var nepievienot lēmumam par adreses piešķiršanu viensētai, ēkai vai apbūvei paredzētai zemes vienībai, ja lēmumā ir norādīts adresācijas objekta kadastra apzīmējums.

37. Ja adrese mainīta, kā arī, ja precizēta pieraksta forma atbilstoši šajos noteikumos minētajām prasībām, dokumenti, kuros lietota iepriekšējā adrese, ir spēkā un dokumentu maiņa nav jāveic, izņemot, ja to paredz speciālais normatīvais akts.

**IV. Adreses pieraksta specifikācija**

38. Adreses pieraksta specifikācija nosaka adreses un tās elementu pieraksta kārtību, kas lietojama dokumentos.

39. Republikas pilsētā adreses pierakstā norāda:

39.1. pirmajā pozīcijā – ielas nosaukumu (ja tāds ir);

39.2. otrajā pozīcijā – apbūvei paredzētas zemes vienības vai ēkas numuru vai nosaukumu;

39.3. trešajā pozīcijā – telpu grupas numuru (ja tāds ir), tā priekšā lietojot domuzīmi;

39.4. ceturtajā pozīcijā – pilsētas nosaukumu.

40. Novada pilsētā adreses pierakstā norāda:

40.1. pirmajā pozīcijā – ielas nosaukumu (ja tāds ir);

40.2. otrajā pozīcijā – apbūvei paredzētas zemes vienības vai ēkas numuru vai nosaukumu;

40.3. trešajā pozīcijā – telpu grupas numuru (ja tāds ir), tā priekšā lietojot domuzīmi;

40.4. ceturtajā pozīcijā – pilsētas nosaukumu;

40.5. piektajā pozīcijā – novada nosaukumu, aiz tā lietojot saīsinājumu "nov.".

41. Ciemā adreses pierakstā norāda:

41.1. pirmajā pozīcijā – ielas nosaukumu (ja tāds ir);

41.2. otrajā pozīcijā – apbūvei paredzētās zemes vienības vai ēkas numuru vai nosaukumu;

41.3. trešajā pozīcijā – telpu grupas numuru (ja tāds ir), tā priekšā lietojot domuzīmi;

41.4. ceturtajā pozīcijā – ciema nosaukumu;

41.5. piektajā pozīcijā – novada pagasta nosaukumu (ja tāds ir), aiz tā lietojot saīsinājumu "pag.";

41.6. sestajā pozīcijā – novada nosaukumu, aiz tā lietojot saīsinājumu "nov.".

42. Novada, novada pagasta apvidū, kas atrodas ārpus ciemiem, adreses pierakstā norāda:

42.1. pirmajā pozīcijā – apbūvei paredzētās zemes vienības, viensētas vai ēkas nosaukumu;

42.2. otrajā pozīcijā – telpu grupas numuru (ja tāds ir), tā priekšā lietojot domuzīmi;

42.3. trešajā pozīcijā – novada pagasta nosaukumu (ja tāds ir), aiz tā lietojot saīsinājumu "pag.";

42.4. ceturtajā pozīcijā – novada nosaukumu, aiz tā lietojot saīsinājumu "nov.".

43. Adreses pieraksta beigās norāda pasta indeksu.

44. Adresācijas objekta nosaukuma vai numura rakstībā ievēro šādas prasības:

44.1. apbūvei paredzētas zemes vienības, viensētas vai ēkas nosaukumu vai numuru, kas nav piesaistīts ielas nosaukumam, liek pēdiņās;

44.2. numurus raksta ar arābu cipariem;

44.3. nosaukumu, ko veido viens vārds, raksta ar lielo sākumburtu (pārējie burti – mazie);

44.4. nosaukumā, ko veido vairāki īpašvārdi, tos visus raksta ar lielo sākumburtu;

44.5. nosaukumā, ko veido divi vai vairāki vārdi, bet nākamie nav īpašvārdi, tos raksta ar mazo sākumburtu;

44.6. nosaukumā, ko veido vārds, kam seko numurs, numuru raksta ar arābu cipariem un no vārda to atdala ar atstarpi;

44.7. nosaukumā, ko veido numurs, kam seko vārds, numuru raksta ar arābu cipariem, aiz numura liek punktu un, atdalot ar atstarpi, raksta attiecīgo vārdu;

44.8. dzelzceļa ēkas nosaukumā, kur norādīts kilometrs, to raksta aiz nosaukuma, atdalot ar atstarpi. Aiz kilometra numura liek punktu un, atdalot ar atstarpi, raksta kilometra apzīmējumu "km";

44.9. nosaukumā vai numurā, kas papildināts ar korpusa numuru, aiz nosaukuma vai numura, atdalot ar atstarpi, raksta mazo burtu "k", aiz tā – defisi (neatdalot ar atstarpi) un korpusa numuru;

44.10. ja līdz adresācijas sistēmas izveidošanai apbūvei paredzētai zemes vienībai vai ēkai piešķirts dubultnumurs, starp numuriem liek slīpsvītru. Numurus un slīpsvītru ar atstarpi neatdala. Otrais numurs ir lielāks par pirmo, un abi numuri ir vai nu pāra skaitļi, vai nepāra skaitļi;

44.11. ja aiz numura seko burts, to no numura ar atstarpi neatdala.

**V. Klasifikators**

45. Klasifikatoru uztur un tā datus aktualizē adrešu reģistrā, vienlaikus saglabājot vēsturiskos datus par adresācijas objektiem, to tipiem un kodiem.

46. Adresācijas objektus klasifikatorā klasificē pēc to tipiem, ņemot vērā administratīvo teritoriju, to teritoriālā iedalījuma vienību, apdzīvotu vietu, ielu, ēku, apbūvei paredzētu zemes vienību un telpu grupu savstarpējo hierarhiju.

47. Katram adresācijas objektu tipam piešķir trīszīmju kodu intervālā no 101 līdz 199 (pielikums).

48. Saites starp adresācijas objektu tipiem (pielikums) nosaka, pamatojoties uz šādiem pamatprincipiem:

48.1. hierarhiski augstākais adresācijas objekts ir Latvijas Republika;

48.2. katrs adresācijas objekts, izņemot Latvijas Republiku, ir saistīts ar vienu hierarhiski augstākam adresācijas objektu tipam atbilstošu adresācijas objektu.

49. Katram adresācijas objektam neatkarīgi no adresācijas objekta tipa piešķir unikālu adresācijas objekta kodu.

50. Adresācijas objekta kods ir adrešu reģistra automātiski ģenerēts deviņzīmju skaitlis robežās no 100000000 līdz 999999999.

51. Adresācijas objekta kods ir nemainīgs visu adresācijas objekta pastāvēšanas laiku neatkarīgi no izmaiņām administratīvajā iedalījumā un nosaukuma vai numura maiņas.

52. Mainoties adresācijas objekta tipam, adresācijas objektam piešķir jaunu adresācijas objekta kodu.

53. Adresācijas objektam, kas beidzis pastāvēt, piešķirto adresācijas objekta kodu citam adresācijas objektam atkārtoti nepiešķir, un to saglabā adrešu reģistrā.

**VI. Adrešu reģistra uzturēšanas, kā arī informācijas aprites un reģistrācijas kārtība**

54. Adrešu reģistrā reģistrē informāciju:

54.1. par administratīvo teritoriju un to teritoriālā iedalījuma vienību nosaukumiem – atbilstoši normatīvajiem aktiem;

54.2. par ciemu nosaukumiem, pamatojoties uz pašvaldības domes pieņemtu lēmumu;

54.3. par ielas nosaukuma, viensētas, ēkas, apbūvei paredzētas zemes vienības un telpu grupas adreses piešķiršanu, maiņu vai likvidāciju, kā arī par pieraksta formas precizēšanu, pamatojoties uz pašvaldības domes vai pašvaldības kompetentās institūcijas sniegto informāciju;

54.4. par pasta indeksiem – atbilstoši valsts akciju sabiedrības "Latvijas Pasts" informācijai.

55. Valsts akciju sabiedrība "Latvijas Pasts" pēc Valsts zemes dienesta rakstiska pieprasījuma elektroniskā veidā sniedz aktuālas ziņas par pasta indeksu teritoriju robežām.

56. Valsts zemes dienests pasta indeksus regulāri salīdzina ar valsts akciju sabiedrības "Latvijas Pasts" informāciju.

57. Pašvaldības dome vai pašvaldības kompetentā institūcija piecu darbdienu laikā pēc attiecīga lēmuma pieņemšanas sniedz strukturētā veidā Valsts zemes dienestam šo noteikumu 54.2. un 54.3. apakšpunktā minētos datus tiešsaistes datu pārraides režīmā, izmantojot datu apmaiņas saskarnes, kas nodrošina automātisku datu apmaiņu ar Valsts zemes dienestu atbilstoši adrešu reģistra datu struktūrai.

58. Valsts zemes dienests informāciju par adresācijas objektu reģistrē adrešu reģistrā piecu darbdienu laikā pēc attiecīgās informācijas saņemšanas. Ja Valsts zemes dienests konstatē, ka iesniegtie dati neatbilst šo noteikumu 2. punktā vai 8.1., 8.2., 8.4. vai 8.6. apakšpunktā minētajām prasībām, Valsts zemes dienests informāciju par adresācijas objektu adrešu reģistrā nereģistrē un par to paziņo pašvaldībai. Ja iesniegtie dati neatbilst citām šo noteikumu prasībām, adresi reģistrē un par neatbilstību paziņo pašvaldībai.

59. Pašvaldības dome vai pašvaldības kompetentā institūcija nodrošina iesniegto datu atbilstību šo noteikumu prasībām, Valsts valodas likumā noteiktajām prasībām un normatīvajiem aktiem vietvārdu informācijas jomā.

60. Pašvaldības dome vai pašvaldības kompetentā institūcija triju mēnešu laikā pēc attiecīgās informācijas saņemšanas no Valsts zemes dienesta par konstatētajām neatbilstībām sniedz precizētus adrešu reģistrā reģistrējamos datus.

61. Ja pašvaldības dome vai pašvaldības kompetentā institūcija triju mēnešu laikā pēc attiecīgās informācijas saņemšanas no Valsts zemes dienesta nesniedz precizētus adrešu reģistrā reģistrējamos datus, Valsts zemes dienests par to informē Vides aizsardzības un reģionālās attīstības ministriju.

62. Dokumentos, oficiālajā informācijā un visās valsts informācijas sistēmās un reģistros izmanto adrešu reģistrā norādīto adresi.

**VII. Adrešu reģistra datu pieprasīšana un izsniegšana**

63. Adrešu reģistra dati ir vispārpieejami.

64. Valsts zemes dienests tīmekļvietnē, kurā saskaņā ar normatīvajiem aktiem publicējami atvērtie dati, nodrošina piekļuvi šādiem adrešu reģistra datiem, tajā skaitā administratīvo teritoriju un to teritoriālo vienību robežu datiem, (turpmāk – adrešu reģistra dati) atvērto datu veidā:

64.1. adrešu teksta datiem – \*.csv datņu formātā;

64.2. adrešu telpiskajiem datiem – \*.shp vai \*.csv datņu formātā;

64.3. [administratīvo teritoriju un to teritoriālo vienību robežu](http://vzd.gov.lv/lv/pakalpojumi/datu-izsniegsanas-pakalpojumi/valsts-adresu-registra-dai/varis-wms%20/) telpiskajiem datiem – \*.shp vai \*.csv datņu formātā.

65. Adresācijas objekta kodu, tipu, adresi un adresācijas objekta alternatīvo vai vēsturisko nosaukumu (ja tāds ir) Valsts zemes dienests publicē bez maksas pārlūkojamā veidā Valsts zemes dienesta datu publicēšanas un   
e-pakalpojumu portālā www.kadastrs.lv.

66. Valsts zemes dienests par maksu sagatavo un izsniedz adrešu reģistra datus, kas nav publicēti atvērto datu veidā tīmekļvietnē, kurā saskaņā ar normatīvajiem aktiem publicējami atvērtie dati, un bez maksas pārlūkojamā veidā Valsts zemes dienesta datu publicēšanas un e-pakalpojumu portālā www.kadastrs.lv.

67. Valsts zemes dienests par maksu izsniedz adrešu reģistra datus, izmantojot datu izsniegšanas risinājumus, kas noteikti valsts pārvaldes pakalpojumu portāla www.latvija.lv Pakalpojumu katalogā publicētajā informācijā par Valsts zemes dienesta sniegtajiem pakalpojumiem (turpmāk – pakalpojuma apraksts).

68. Adrešu reģistra datus persona pieprasa, iesniedzot informācijas pieprasījumu, ja tā iesniegšana ir nepieciešama atbilstoši pakalpojuma aprakstam.

69. Informācijas pieprasījumā papildus normatīvajos aktos informācijas atklātības un ģeotelpiskās informācijas jomā noteiktajam persona norāda:

69.1. ziņas par personu, kas pieprasa informāciju:

69.1.1. fiziskai personai – personas kodu un deklarētās dzīvesvietas adresi;

69.1.2. juridiskai personai – reģistrācijas numuru un juridisko adresi;

69.2. iespējami precīzu izsniedzamās informācijas apjomu un sastāvu, informācijas izsniegšanas veidu un pēc iespējas norāda datu izsniegšanas risinājumu atbilstoši pakalpojuma aprakstā noteiktajam.

70. Elektroniskā veidā sagatavotu informācijas pieprasījumu persona Valsts zemes dienestam iesniedz, izmantojot:

70.1. e-pakalpojumu iesniegumu iesniegšanai valsts pārvaldes pakalpojumu portālā www.latvija.lv, ja ir veikta personas elektroniskā identifikācija;

70.2. specializētu e-pakalpojumu, kas pieejams valsts vienotajā ģeotelpiskās informācijas portālā www.geolatvija.lv, ja ir veikta personas elektroniskā identifikācija;

70.3. elektronisko pastu;

70.4. oficiālās elektroniskās adreses kontu, ja personai tas ir aktivizēts.

71. Šo noteikumu 70.1., 70.2. un 70.4. apakšpunktā noteiktajā gadījumā persona informācijas pieprasījumu var neparakstīt ar elektronisko parakstu.

72. Elektroniskā veidā sagatavotus adrešu reģistra teksta un telpiskos datus Valsts zemes dienests personai izsniedz kopā ar Valsts zemes dienesta atļauju to izmantošanai, kurā noteikti informācijas izmantošanas noteikumi (turpmāk – atļauja). Atļaujā noteiktos adrešu reģistra teksta datu izmantošanas noteikumus Valsts zemes dienests publicē tīmekļvietnē www.vzd.gov.lv.

73. Atļauju personai nav nepieciešams izsniegt normatīvajos aktos ģeotelpiskās informācijas jomā noteiktajos gadījumos un šādos gadījumos:

73.1. adrešu reģistra teksta vai telpiskos datus pārlūko Valsts zemes dienesta datu publicēšanas un e-pakalpojumu portālā www.kadastrs.lv;

73.2. izsniedz adrešu reģistra teksta vai telpiskos datus par atsevišķu adresācijas objektu;

73.3. izsniedz statistisko informāciju.

74. Atļauju izsniedz:

74.1. licencē papīra vai elektroniskā formā;

74.2. to ietverot līgumā.

75. Šo noteikumu 73. punktā minētajos gadījumos personai, kas saņēmusi adrešu reģistra datus, ir tiesības tos publicēt, publiskot vai citādi izplatīt trešajai personai tādā apjomā un ar tādiem nosacījumiem, kādus nosaka Valsts zemes dienesta vadītājs. Adrešu reģistra datu izplatīšanas apjomu un nosacījumus publicē Valsts zemes dienesta tīmekļvietnē www.vzd.gov.lv.

76. Pakalpojuma aprakstā noteiktajos gadījumos elektroniskā veidā sagatavotus adrešu reģistra datus Valsts zemes dienests izsniedz, tos novietojot Valsts zemes dienesta datu publicēšanas un e-pakalpojumu portālā www.kadastrs.lv.

77. Rakstveida vienošanos par adrešu reģistra datu izsniegšanu slēdz, ja nepieciešami speciāli datu sagatavošanas nosacījumi vai piekļuves noteikumi.

78. Kārtība, kādā veicama samaksa par adrešu reģistra datu izsniegšanu, noteikta normatīvajos aktos par Valsts zemes dienesta sniegto maksas pakalpojumu cenrādi un samaksas kārtību.

**VIII. Noslēguma jautājumi**

79. Atzīt par spēku zaudējušiem Ministru kabineta 2015. gada 8. decembra noteikumus Nr. 698 "Adresācijas noteikumi" (Latvijas Vēstnesis, 2015, 242. nr.).

80. Šo noteikumu 36. punktā minēto grafisko pielikumu pievieno lēmumam līdz dienai, kad no valsts budžeta līdzekļiem ir apmaksāta un izstrādāta attiecīga programmatūra, kas ļauj pašvaldībām telpisko adresācijas objektu attēlojumu sagatavot un iesniegt Valsts zemes dienestam tiešsaistes datu pārraides režīmā.

81. Šo noteikumu VII nodaļu piemēro pēc sešiem mēnešiem no Ministru kabineta lēmuma pieņemšanas par valsts budžetu līdzekļu piešķiršanu adrešu reģistra datu atvēršanai. Līdz šo noteikumu VII nodaļas piemērošanai piemēro Ministru kabineta 2015. gada 8. decembra noteikumu Nr. 698 "Adresācijas noteikumi" VII nodaļas normas, kas bija spēkā līdz šo noteikumu spēkā stāšanās dienai.

82. Pašvaldības dome vai pašvaldības kompetentā institūcija šo noteikumu 57. punktā minēto informāciju var sniegt papīra dokumenta vai elektroniska dokumenta veidā līdz dienai, kamēr no valsts budžeta ir apmaksāta un izstrādāta attiecīga programmatūra, kas ļauj pašvaldībām šo noteikumu 54.2. un 54.3. apakšpunktā minētos datus sniegt Valsts zemes dienestam strukturētā veidā tiešsaistes datu pārraides režīmā, izmantojot datu apmaiņas saskarnes, kas nodrošina automātisku datu apmaiņu ar Valsts zemes dienestu atbilstoši adrešu reģistra datu struktūrai.

83. Ja līdz šo noteikumu spēkā stāšanās dienai apbūvei paredzētai zemes vienībai vai ēkai piešķirtie numuri neatbilst šo noteikumu 19. punktā noteiktajam, pašvaldība konkrētās ielas numerāciju var nemainīt, bet turpināt tādā pašā kārtībā.

84. Valsts un pašvaldību iestādes, kuras to valsts pārvaldes funkciju un uzdevumu izpildei nepieciešamos adrešu reģistra datus līdz šo noteikumu spēkā stāšanās dienai saņem, pamatojoties uz noslēgtu starpresoru vienošanos vai sadarbības līgumu, adrešu reģistra datus saņem tīmekļvietnē, kurā saskaņā ar normatīvajiem aktiem publicējami atvērtie dati. Līdz adrešu reģistra datu saņemšanai no tīmekļvietnes, kurā saskaņā ar normatīvajiem aktiem publicējami atvērtie dati, Valsts zemes dienests adrešu reģistra datus izsniedz starpresoru vienošanās vai sadarbības līgumā noteiktajā apjomā, veidā un kārtībā, bet ne ilgāk kā līdz 2020. gada 31. decembrim.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs